Romantasia

**Romantasia** () on romantiikkaa ja fantasiaa yhdistelevä kaunokirjallisuuden lajityyppi. Lajityyppi muotoutui 2020-luvun alkupuolella sosiaalisessa mediassa, erityisesti Tiktokin kirjallisuusharrastajien muodostamassa Booktok-yhteisössä. Sen suosio on ollut ilmiömäistä, mikä on johtanut romantasiateosten huomattavaan kaupalliseen menestykseen. Lajityyppiä edustava Rebecca Yarrosin romaani *[[Myrskynsilmä (Rebecca Yarrosin kirja)|Myrskynsilmä]]* (2025), jota myytiin julkaisuviikolla 2,7 miljoonaa kappaletta, oli nopeimmin myynyt aikuisten romaani 20 vuoteen.

Romantasia muistuttaa pararomantiikkaa, joka sai alkunsa 1980-luvulla ja oli suuressa suosiossa 2000-luvun alussa muun muassa Stephenie Meyerin *[[Houkutus (kirjasarja)|Houkutuksen]]* ilmestyttyä. Tuolloin kohderyhmänä olivat kuitenkin pääasiassa nuoret ja nuoret aikuiset. 2020-luvun romantasiaa edustavat teokset on puolestaan suunnattu vanhemmille lukijoille, ja niissä käsitellään aikuismaisempia aiheita. Lajityypin suosion kasvua aikuisten keskuudessa selittää alan toimijoiden mukaan eskapismi: lukijat pakenevat fantasiamaailmaan todellisessa maailmassa vallitsevaa koronaviruspandemiaa, sotia ja ympäristökriisejä. Romantasiaa lukevat enimmäkseen naiset, mutta seikkailua sisältävien tarinoiden arvellaan kiinnostavan myös miehiä. Koska teokset ovat usein naiskirjailijoiden kirjoittamia, sisältöä käsitellään yleensä naisten näkökulmasta.

Romantasiaa tarkoittavan englanninkielisen sanan alkuperä on epäselvä. Bloomsbury Publishingin mukaan kustantamo keksi sen kuvaamaan Sarah J. Maasin teosten lajityyppiä, mutta slangisanakirja Urban Dictionaryn määritelmä sanalle on julkaistu jo vuonna 2008. Termin käyttö yleistyi voimakkaasti sosiaalisessa mediassa ja kirjojen markkinointiteksteissä vuonna 2023.

## Tunnuspiirteet
*[[The Washington Post]]issa* romantasia määritellään fantasiakirjallisuudeksi, jossa rakkaus on keskeistä. Toisin kuin pelkässä romanttisia elementtejä sisältävässä fantasiassa, romantasiassa tarina on niin tiiviisti sidoksissa romanssiin, että sitä ei voisi poistaa kirjasta.

Nimiltään romantasiakirjat ovat samantyyppisiä. Englanninkielisissä nimissä esiintyy usein ensimmäisenä yleinen substantiivi, jota seuraavat johonkin maalliseen ja ruumiilliseen liittyvät sanat. Myös sään hallitsijoiden mukaan nimetyt teokset ovat yleisiä. Esimerkkeinä voidaan mainita Sarah J. Maasin teokset *[[Maan ja veren huone|House of Earth and Blood]]* () ja *[[Throne of Glass|Queen of Shadows]]* () sekä L. Penelopen romaani *Song of Blood and Stone* ja Scarlett St. Clairin romaani *King of Battle and Blood*.

Kirjat ovat yhteneviä myös ulkoasultaan. Kansissa käytetään vaihtelevia fontteja ja kultaa tai muuta välkehtivää. Niissä esiintyy usein kohokuvia tulesta tai jäästä. Kirjat saattavat sisältää myös karttoja. Joillekin vanhemmista lajityyppiin sopivista teoksista, kuten C. L. Wilsonin romaanille *Lord of the Fading Lands* (2007), on tehty uudet kansikuvat romantasian kasvaneen suosion ja tyylin muotoutumisen myötä.

## Kirjailijoita ja teoksia
Kirjallisuussivusto Goodreads jakoi parhaan romantasiakirjan Goodreads Choice -palkinnon ensimmäistä kertaa vuonna 2023. Sen voitti Rebecca Yarrosin romaani *[[Siivenisku]]*. Palkinnon ovat sittemmin voittaneet myös Sarah J. Maasin romaani *Liekin ja varjon huone* ja Yarrosin romaani *Myrskynsilmä*. Niiden lisäksi lajityypin edustajina pidetään esimerkiksi Maasin sarjaa *[[Valtakunta (kirjasarja)|Valtakunta]]*, Holly Blackin sarjaa *[[Ilman väki]]* ja Victor Dixenin sarjaa *[[Vampyria]]*. Amerikkalaisen romantasian kärkinimiin kuuluu myös Jennifer L. Armentrout. Muita lajin edustajia ovat Brynne Weaver, joka varsinaisesti luokitellaan ”dark romancen” mutta myös synkän romantasian kirjailijaksi, ja Heather Fawcett, jonka tuotantoa luonnehditaan kotoisaksi. Monet romantasiateoksista on alun perin julkaistu omakustanteina tai fanifiktiofoorumeilla ja vasta myöhemmin kustantajien kautta.

Suomalaista romantasiaa on kirjoitettu vähän. Yleisradion Miia Roivaisen mukaan virallisesti ensimmäinen suomalainen romantasiateos oli S. K. Rostedtin vuonna 2024 ilmestynyt esikoisromaani *[[Kahden veren tytär]]*. Arla Kanerva (*[[Helsingin Sanomat]]*) piti jo aiemmin julkaistua Terhi Tarkiaisen kirjasarjaa *[[Verta hampaissa]]* romantasiana. Lajiin kuuluvaksi luokittelee kustantaja Tammi myös Siri Kolun kirjan *Varjoliito* (2025).

## Lähteet

## Aiheesta muualla